text: Lysfest sluttede med et brag
  11 december 2016 kl. 06.48
  Den fjerde lysfestival i Kolding sluttede med maner. Lørdag aften kulminerede tre dages blændende lys over byen med et fyrværkerishow over Koldinghus.
  Farver, lys og lyd fra 40 markante lysinstallationer har sat sit præg på Koldings byrum de sidste tre aftner. Og lørdag aften ved 21-tiden kulminerede den fjerde Kolding Light Festival så med et festfyrværkeri over Slotssøen ved Koldinghus.
  Lysfestivalen 2016 har haft vokseværk - med 40 lysinstallationer er den dobbelt så stor som sidste år. Og mange gange større en de 13, der begyndte det hele i 2013.
  I følge citychef Mette Schumacher har lysfestivalen været en bragende succes.
  - Jeg har aldrig set så mange mennesker i byen før, og lørdag aften var helt overvældende. Sidste år kom der cirka 60.000 mennesker den afsluttende aften, og jeg er næsten sikker på, at vi slår rekord i år. Vi er så glade, fortæller Mette Schumacher til TV SYD.
  Antallet af mennesker, som har været i Kolding til det afsluttende festfyrværkeri får arrangørerne gjort op i løbet af den kommende uge.
  Mette Schumacher, citychef, Kolding: "Jeg har aldrig set så mange mennesker i byen før, og lørdag aften var helt overvældende. Sidste år kom der cirka 60.000 mennesker den afsluttende aften, og jeg er næsten sikker på, at vi slår rekord i år."
  Ambitionen er at få Kolding på verdenskortet sammen med de helt store byer i verden som Berlin, Amsterdam og Sydney, som også har lysfestivaler.
  Under dette års festival som begyndte torsdag og altså sluttede lørdag aften, har butikkerne også haft åben frem til klokken 21, også de har været pænt besøgt, fortæller citychefen.
  - Kolding Light Festival i år er lige så stor en sucess som Kulturnatten i august, så det er bare fantastisk, siger Mette Schumacher.
  
  
  
  